NOVEL TERUTU JEMU AMBUN LEMAI
Tusun Ke-40 NGUSUNG SIDA CIKGU DAYANG SEBILIK KERITA Cikgu Dayang deduru nuntung datai ba semak sebuah rumah nyembuah dikelingi mayuh buah rumah ke bukai ti mega nadai betampung enggau rumah bukai. “Aram, Na, Ibu, niki. Kitai udah datai,” ku Cikgu Dayang mai temuai iya niki ke rumah. Cikgu Dayang bejalai laju niki tangga lalu meri salam lebuh datai ba mua pintu. Nadia enggau Inah empurit nitihka cikgu nya. Pintu telenga tang orang nadai ayan. “Assalamulaikum,” ku Cikgu Dayang. “Waalaikumussalam,” ku saut orang ari bilik ke munyi nyawa Cikgu Dayang mega. Munyi kaki orang bejalai nuju pintu nyau rerejat ngindik geladak papan rumah kampung nya. “Oh, kak Malini. Oh, ada tetamu. Silakan naik,” ku Melati. “Adik, tok Nadia, dan tok, emak Nadia,” ku Cikgu Dayang. Melati pan lalu nyurungka jari kanan lalu betabi enggau Nadia seduai Inah sambil ngendukka pala mimit lalu maut kedua-dua piak jari ke dada. Sepenyempat iya meda Nadia seduai Inah, mata adi Cikgu Dayang tak nyau lekat ba seduai menyanak. Nadia seduai indai iya balat enda nyamai asai ensepi diri tak diperening baka nya. “Ni orang semua?” tanya Cikgu Dayang meda rumah tak puang. “Emak dan Ani, ada kat dapur. Ayah elum atang agi,” ku adi Cikgu Dayang ke lalu leliuk bejalai ke belakang bilik. “Duduk Na, Ibu,” ku Cikgu Dayang. “Terima kasih, cikgu,” ku saut seduai menyanak, bereta. Cikgu Dayang lalu lesap masuk ke dalam bilik siti ninggalka seduai menyanak kediri. Seduai berupai malu-malu. Kule-kule. Kati ku enda baka nya. Endang baka baru rembus ba rumah orang. Orang ke alai datai pan enda dikelala. Seduai semina ngaitka Cikgu Dayang. Kakang asai seduai ka duduk ba kerusi sofa lembut dia. Mua seduai ngayanka pengirau. Seduai bela gegilau meda bilik tamu ke likun disikap. Amat beresi sereta manah gaya. Bunga pengias ke diujak ba siti vase di atas siti mija baruh ngenerangka bilik. Gambar beframe bekekitang betusun memanah di dinding kayu. Siti gambar nya gambar Cikgu Dayang ke graduate. Siti nya tentu gambar sida sebilik; Cikgu Dayang enggau menyadi iya dua iku. Ba atas kabinet baruh siti dipeda mega mayuh bendar gambar ke mit-mit didudukka berintai-rintai. Kerusi sofa, dua set diatur kemas ba bilik temuai nya. Kain lansir merundai lalu kekebap ditiup angin datai ari tasik. Bau lesin ikan ngaba nampus. Nya mandangka orang dia orang berikan. Nadia ingatka Cikgu Dayang ke selalu becheritaka aki iya ke agi berikan taja pan iya udah tuai amat. Kini ke aki nya sehari tu ku ati Nadia. Kini ke sida sebilik bukai ku ati Nadia. Lebuh tetampaika gambar sida cikgu sebilik, dia Nadia enggau Inah bejeling-jeling pangan diri tang enda bejaku. Nemu nya samaka utai dalam runding seduai? Nadia baru deka nyebut utai ngagai indai iya, alai datai siku indu seumur enggau Inah beembing-embing enggau Cikgu Dayang. Indu nya enda betudung ngelamun semua pala. Nya indu ke ba gambar ke ngasuh seduai menyanak bejeling-jeling tadi. Ngentudika seduai iya Mahani seduai Melati, siku minching teko ai kopi lalu siku mai talam ngundan kuih. “Emak, Tok Nadia yang kamek selalu beritahu emak. Tu emak Nadia, emak angkat kamek,” ku Cikgu Dayang. INAH BETEMU ENGGAU IJAH Indai Cikgu Dayang nyuaka jari betabi enggau Nadia dulu. Udah nya enggau Inah. Sereta indai Cikgu Dayang betentang mata enggau Inah, iya lalu seledadang surut sesingkang ke belakang. Mata iya nyau tebeliak; enda engkesap merening Inah ari punjung pala nyentuk ke kaki. Kedua-dua piak jari indai Cikgu Dayang murus-murus Inah ari janga bau datai ke tapa jari. “Astagfirallahh! Ya Tuhanku! Kitak tok kak Inah, bukan?” ku Ijah. “Apu, nuan tu adi Ijah ka? Perut buntas, perut bebas nuan! Perut peruti, lintan gerami nuan! Dini pendiau nuan ngelama tu?” saut Inah malas jampat. Jaku iya munyi ke kasar tang nya endang munyi jaku maya orang lama udah enda betemu ti suah dikena sida di menua. Dua iku indu nya lalu beberap-berap rat sereta besium-sium. Seduai bela sesirut beserintak nyabak. Bela sesikuk sambil begauk. Seduai iya enda ngetu-ngetu beperening lalu bepuruska pangan diri sambil ngendas ai chiru ke enda ngetu-ngetu nurun nerutu kuyu seduai. Nadia seduai Cikgu Dayang tak nyau bengap-bengap sereta rangap-rangap enda arapka utai ke baru didinga sereta dipeda seduai iya. Indu dara dua iku nya tembu tak telengga lilih beratika ulah indai seduai iya ke begamal indah enda baka manuk bandung. Cikgu Dayang enggau Nadia nyau enda tepansutka jaku. Asai ke bisi utai nyempal batang rekung. Seduai balat alit ati. Mahani seduai Melati ngengkahka utai ke dibai seduai iya ba atas mija di bilik tamu. Kuih lapis, kuih idang manyi enggau dua macham biskut udah lelinga. Ai kopi pan udah diiri lalu udah leliga. Seduai menyadi iya baru ka ngangauka bala ngirup alai seduai iya bela tegenung tetampaika indai seduai enggau indai Nadia nyau begauk enggau pangan diri ngenyadi nya. Seduai menyadi iya sama iran lalu beperening enggau Nadia seduai Cikgu Dayang. “Sampai ati nuan Ijah. Nuan enda nemu pemerinsa kami di menua ulu din. Naka ga nuan nadai nemuai ngabas kami. Nadai madahka pendiau diri. Mati idup kami, nuan nadai nemu,” ku Inah majak sesirut. Ijah enda tepansutka jaku. Iya tembu tak sikuk-sikuk agi merap Inah. “Cikgu Dayang ke baka ke diatur Petara. Iya ke siru enggau Nadia. Iya ke ngaku Nadia ke menyadi. Enti Cikgu Dayang nadai datai ba pengidup kendua Nadia, lama Nadia udah badu besekula. Nadai iya ulih ngabiska Form 5, anang telah agi masuk U,” ku Inah. “Nya mih. Bisi Malini nusui iya bisi menyadi iru, menyadi angkat. Bisi iya nusui iya bisi indai angkat. Patut Malini madahka indai iru iya baka gamal aku. Nadai mih aku ngadang nya nuan dih aka?” ku Ijah nyau bejaku Iban. “Aku pan nadai ngadang Cikgu Dayang nya anak adi aku. Patut lah gamal Cikgu Dayang enggau Nadia bisi kabih. Diatu seduai iya ukai menyadi angkat. Ukai menyadi ambu. Seduai iya endang diri menyadi. Kitu seduai anak,” ku Inah mutar ngagai Cikgu Dayang seduai Nadia. Indu dara biak dua iku begamal sama nya angkat bereta lalu merap indai seduai iya. Sida pan beberap-berap, bepeluk-peluk balat begauk. Bela nyabak sesikuk. “Enti baka tu, tau lah aku nelah, Cikguku kakak ku jua,” ku Nadia. “Nya mih iya. Muridku adik aku jua,” ku timbal Cikgu Dayang. Peluk sida tebelengka ninga deru kerita nuntung datai di luar. Malini enggau Ijah jampat melunchat ngambat ngagai mua pintu. Apai tuai orang urung umur lima puluh taun, regas sereta begaya nyingkang ke mua lelubah, mata iya nampai bini iya ke dipeda iya bisi enggau temuai. Iya bedau sempat meri salam alai Ijah udah bejaku. “Abang, tok Nadia dan emaknya. Sik sangka-sangka bang, emak Nadia tok sebenarnya kakak, Inah,” ku Ijah nerang ngagai laki iya ke baru datai. “Astagfirallahh! Lewat juak Malini sik tau emak Nadia sebenarnya kakak emaknya? Lama dah sampai kak? Sila, sila duduk. Selamat datang ke sitok. Kamek mohon maaf, kamek sik dapat hadir ke majlis konvokeysen Nadia, pagi tadi. Aku kena pergi ke hospital, tengok kawan lama aku masuk I.C.U,” ku Encik Zainuddin, apai Cikgu Dayang ke lalu betabi enggau Inah seduai Nadia, udah nya lalu duduk di sofa nunga Inah enggau Nadia. “Enda apa. Kati ku enggau iya dih,” ku Inah. “Tahniah Nadia, Dr. Nadia, di atas kejayaanmu,” ku apai Cikgu Dayang. “Terima kasih pak cik. Cikgu Dayang banyak menolong kamek. Banyak memberi galakan kepada kamek. Tanpa pertolongan Cikgu Dayang tak mungkin Nadia dapat menyambung pelajaran ke U. Cikgu Dayang sungguh baik dan mulia,” puji Nadia madah ngagai apai Cikgu Dayang, enti nadai Cikgu Dayang nulung sereta meri peransang ngagai iya, udah tentu iya nadai ulih belajar ngagai U. Nadia tekala nya, sepenyampat kilat ke ngelambai petang, ingatka aki iya ti becherita pasal apai biak iya ti dikumbai aki iya nabanka indai biak iya menya. Aki iya ke nusui diri ke nyamah tuan kunsil nyau bemua ba Nadia. Jaku aki iya ke madahka ‘Ijah udah mati; mati nama, mati jaku, mati bansa’ nyau lepung-lepung asai bisi didinga. Diatu, Nadia enggau indai iya udah di rumah indai biak iya nya. Tuan kunsil ke dijamah aki iya, diatu segenda bejaku di mua seduai indai iya. Tuan kunsil nya orang ke manah, penyaku, siru sereta bebasa. Gamal rumah, pendiau enggau gaya pengidup sida sebilik nunjukka bilik penaik ke didirika iya enggau indai biak Ijah amat mujur. Indai biak Ijah idup senang lantang; nadai penimpang, nadai pengurang. “Baiklah. Sekarang kita sekeluarga sudah bersatu. Malam ini kita raikan kejayaan Dr. Nadia dan juga pertemuan kita ini. Sekarang, sila minum dulu,” ku apai Cikgu Dayang mai sida sebuat ngerami pemujur Nadia enggau sida ke ulih begumpul, ulih saum, ulih begulai malam nya. Sida sebuat lalu nyeput kuih lapis, kuih idang manyi enggau mayuh macham biskut ti udah dinahka sambil ngasaika ai kopi ti amat nyamai asai iya. Sida enda tentu bejaku tang bela ngidupka diri empu. Hari maya nya nyauka tumbuh nyang. Tisi langit nyau perenching kuning bechampur mirah jera. Manah amat menua dia nyerumba matahari ke terunji padam. Burung bekelapu terebai, mulaika diri ngagai sarang. Raban perau ti dikayuhka injin pam, enggi bala orang berikan, nyau bekedut sereta bekelagung mulaika diri ari tasik mudik nanga sungai mit nuju kampung nya, ti enda lama agi petang tegayam ditelan malam. Munyi utai maya sabung petang di genturung pendiau ti alai rumah nyembuah-nyembuah di Kampung Semera, nya, jauh bebida ari munyi utai di rumah panjai. Munyi kangau sembiang lemai, sembahyang maghrib, nyau tetaung datai ari sebuah mesegit ke semak dia udah bekau palu beduk ke rerentak dulu ari nya. Nadia seduai indai iya tama ngagai bilik seduai nyendiaka diri deka mandi lalu deka begari. Bala sida Cikgu Dayang bela kiruh diri. Encik Zainuddin tentu udah ke mesegit. Sida indai cikgu enggau Dayang empu nyangka benung kiruh berapi di dapur. Bau sedap pemakai nyau ngaba dibai tiup ribut lemai. Oleh JANTAN UMBAT 
See author's posts
